บลจ.บัวหลวง ขยายกอง B-LTF เป็น 5 หมื่นลบ.หลังนักลงทุนตอบรับดีทรัพย์สินแตะ 4 หมื่นลบ.
บลจ.บัวหลวง ขยายกอง B-LTF เป็น 5 หมื่นลบ. หลังนักลงทุนตอบรับดีทรัพย์สินสุทธิแตะ 4 หมื่นลบ. 
1 มิ.ย. 2559

นางสาววิภารัตน์ เสร็จกิจ Deputy Managing Director, Head of Product Management บริษัทหลักทรัพย์จัดการกองทุนบัวหลวง หรือ บลจ.บัวหลวง เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุมัติเพิ่มทุนกองทุนเปิดบัวหลวงหุ้นระยะยาว (B-LTF) จาก 35,000 ล้านบาท เป็น 50,000 ล้านบาท หลังนักลงทุนให้การตอบรับอย่างดีทำให้มีเงินลงทุนไหลเข้าอย่างต่อเนื่อง จนกลายเป็นกองทุน LTF ที่มีขนาดใหญ่สุดในตลาด และเมื่อ 18 เมษายนที่ผ่านมา มูลค่าทรัพย์สินสุทธิอยู่ที่ 40,000 ล้านบาทไปแล้ว
“ด้วยผลการดำเนินงานด้านกองทุนหุ้นอันโดดเด่นของกองทุนบัวหลวง จนได้รับรางวัล Best Fund House: Domestic Equity จาก MorningStar ทำให้นักลงทุนไว้วางใจที่จะลงทุนกับ B-LTF แม้ว่าช่วงนี้จะเป็นช่วงครึ่งปีแรกก็ตาม แต่ B-LTF ยังคงเติบโตตลอด” นางสาววิภารัตน์ กล่าว พร้อมเสริมว่า การลงทุนใน LTF เป็นการลงทุนในตราสารทุนระยะยาว มีส่วนช่วยให้ตลาดทุนของประเทศเข้มแข็งไม่ผันผวนไปตามแรงเก็งกำไรระยะสั้นอีกด้วย
ทั้งนี้ กองทุนเปิดบัวหลวงหุ้นระยะยาว เป็นหนึ่งในกองทุนระดับ “ห้าดาว” ของ Morning Star Thailand ของกองทุนบัวหลวง มีผลการดำเนินงานย้อนหลัง 3 เดือน 7.08% ย้อนหลัง 6 เดือน 1.83% ย้อนหลัง 1 ปี -4.43% ย้อนหลัง 3 ปี -5.15% และนับตั้งแต่ก่อตั้ง 250.22% (เกณฑ์มาตรฐานหรือ SET Index  7.97%, 0.69%,  -9.70%, -11.27% และ 124.46% ตามลำดับ) ตามข้อมูลวันที่ 29 เมษายน 2559
 